
A Sakkpalota Komplex Képességfejlesztő Program alkalmazása negyedik osztályban

Kulcsszavak: sakk, oktatási módszer, Sakkpalota Komplex Képességfejlesztő Program, kognitív képességek, motiváció
A sakk ősi, perzsa eredetű táblajáték, a legendák világába nyúlik vissza a története. Az oktatásban több tanulmány is bizonyítja hatékonyságát a tanulók kognitív- és személyiségfejlődésére. A sakk alkalmazása az oktatásban országonként eltér, míg egyesek integrálták az oktatásba, mások kevésbé találják fontosnak és alkalmazhatónak.
Kutatásom során a Polgár Judit által megalkotott Sakkpalota Komplex Képességfejlesztő Program módszereit alkalmaztam negyedik osztályban, matematika órákon. A program megálmodója szerint, a sakk olyan képességeket fejleszt és alakít ki a gyermekekben, amelyek elengedhetetlenek ahhoz, hogy kiegyensúlyozott, karrierjében és szociális életében egyaránt sikeres felnőtt válhasson belőlük. Polgár Judit ezeket a képességeket ‘’4K’’ néven emlegeti, amely magába foglalja a kritikus gondolkodást, kommunikációt, kollaborációt és kreativitást.
A kutatásunk ideje alatt a gyerekek megismerkedtek a Sakkpalota lakóival, valamint a játék alapszabályaival és alkalmazták azokat. Pedagógiai kísérletünk során a különböző típusú matematikai feladatok megoldása mellett, a tanulók motivációját és hozzáállását is megfigyeltük.



